শরিফ প্রযুক্তি বিশ্ববিদ্যালয়

শরিফ প্রযুক্তি বিশ্ববিদ্যালয় ( ফার্সি: دانشگاه صنعتی شریف দানেশগাহে সানআতিয়ে শরিফ) ইরানের তেহরানে অবস্থিত একটি সরকারি গবেষণা বিশ্ববিদ্যালয় । বিশ্ববিদ্যালয়টি বিজ্ঞান, প্রযুক্তি, প্রকৌশল এবং গণিত (এসটিইএম) ক্ষেত্রের একটি প্রতিষ্ঠান। বিশ্ববিদ্যালয়টি মোহাম্মদ রেজা শাহ পাহলভির শাসনামলে ১৯৬৬ সালে প্রতিষ্ঠিত হয়েছিল। প্রতিষ্ঠার সময়ে এটিকে পাহলভির সম্মানে আর্যামেহর প্রযুক্তি বিশ্ববিদ্যালয় (ফার্সি: دانشگاه صنعتی آریامهر, প্রতিবর্ণীকৃত: দানেশগাহে সানআতিয়ে আরইয়ামেহর) নামে নামকরণ করা হয়েছিল। ১৯৭৯ সালের বিপ্লবের পরে অল্প সময়ের জন্য বিশ্ববিদ্যালয়টির নাম ছিল তেহরান প্রযুক্তি বিশ্ববিদ্যালয়, কিন্তু পরে ইরানের পিপলস মোজাহেদিন অর্গানাইজেশনের একজন শীর্ষস্থানীয় ভিন্নমতাবলম্বী সদস্য মজিদ শরিফ ওয়াকেফির নামে এর নামকরণ শরিফ প্রযুক্তি বিশ্ববিদ্যালয় করা হয়। শরিফ প্রযুক্তি বিশ্ববিদ্যালয়কে ইরানের শীর্ষস্থানীয় প্রকৌশল এবং এসটিইএমকেন্দ্রিক বিশ্ববিদ্যালয় এবং মধ্যপ্রাচ্যের অন্যতম মর্যাদাপূর্ণ কারিগরি বিশ্ববিদ্যালয় হিসেবে ব্যাপকভাবে গণ্য করা হয়। বিশ্ববিদ্যালয়টি ইরানের জাতীয় বিশ্ববিদ্যালয় প্রবেশিকা পরীক্ষার (যাকে কনকুর বলা হয়) মাধ্যমে অত্যন্ত বাছাইমূলক ভর্তি প্রক্রিয়ার জন্য পরিচিত। বিজ্ঞান, প্রকৌশল ও প্রযুক্তি শিক্ষার উপর জোর দেওয়ার কারণে এটিকে প্রায়শই "ইরানের এমআইটি" বা "মধ্যপ্রাচ্যের এমআইটি" হিসাবে উল্লেখ করা হয়। বর্তমানে বিশ্ববিদ্যালয়টি ১৫টি প্রধান বিভাগে স্নাতক এবং স্নাতকোত্তর উভয় প্রোগ্রাম প্রদান করে। ইরানে ৩১টি প্রদেশ থেকে আগত প্রায় ৬,০০০ স্নাতক এবং ৪,৭০০ স্নাতকোত্তর শিক্ষার্থী এখানে শিক্ষারত। শরিফ বিশ্ববিদ্যালয়ের অর্থায়ন সরকার এবং ব্যক্তিগত তহবিল থেকে আসে। শরিফে স্নাতক পর্যায়ে ভর্তি ইরানের বিজ্ঞান, গবেষণা ও প্রযুক্তি মন্ত্রণালয় কর্তৃক বার্ষিকভাবে পরিচালিত জাতীয় বিশ্ববিদ্যালয় প্রবেশিকা পরীক্ষায় উত্তীর্ণ ৫,০০,০০০ শিক্ষার্থীর মধ্যে শীর্ষ ৮০০ জনের মধ্যে সীমাবদ্ধ। ২০২৩ সালে, ইউএস নিউজ অ্যান্ড ওয়ার্ল্ড রিপোর্ট অনুসারে, এই বিশ্ববিদ্যালয়ের বিশ্ব র‍্যাঙ্কিং ৫৯৮-এ পৌঁছেছিল। ২০২৭ সালের কিউএস ওয়ার্ল্ড ইউনিভার্সিটি র‍্যাঙ্কিংয়ে এটি বিশ্বে ৩৯০তম হয়েছিল। যা এশিয়ার মধ্যে ১২৪তম ছিল। একইভাবে টাইমস হায়ার এডুকেশন ওয়ার্ল্ড ইউনিভার্সিটি র‍্যাঙ্কিং সিস্টেম একে ৩৫১-৪০০তম হিসেবে নথিবদ্ধ করে। ইতিহাস ১৯৬৬ সালে মোহাম্মদ আলি মোজতাহেদি কর্তৃক আর্যামেহর শিল্প বিশ্ববিদ্যালয় নামে এই বিশ্ববিদ্যালয়টি প্রতিষ্ঠিত হয়েছিল। সেই সময় ৫৪ জন শিক্ষক এবং জাতীয় পরীক্ষার মাধ্যমে নির্বাচিত মোট ৪১২ জন শিক্ষার্থী ছিলেন। চারটি বিভাগ স্থাপন করা হয়েছিল: তড়িৎ, ধাতুবিদ্যা, যন্ত্রবিদ্যা এবং রাসায়নিক প্রকৌশল। ১৯৭২ সালে মোহাম্মদ রেজা পাহলভি হোসাইন নাসরকে বিশ্ববিদ্যালয়ের সভাপতি হিসেবে নিযুক্ত করেন। তাঁর লক্ষ্য ছিল ম্যাসাচুসেটস ইনস্টিটিউট অফ টেকনোলজির আদলে শিক্ষা প্রতিষ্ঠানটি গড়ে তোলা, কিন্তু এর ভিত্তি হবে ইরানি সংস্কৃতি। ১৯৭৪ সালে ইস্পাহানে বিশ্ববিদ্যালয়টির একটি নতুন ক্যাম্পাস প্রতিষ্ঠিত হয়। কিন্তু পরবর্তীকালে সেই ক্যাম্পাসটি ইসফাহান প্রযুক্তি বিশ্ববিদ্যালয় (আইইউটি) নামে একটি স্বাধীন বিশ্ববিদ্যালয়ে পরিণত হয়। ইরানি বিপ্লবের পর বিশ্ববিদ্যালয়টির নামকরণ করা হয় মজিদ শরিফ ওয়াকেফির নামে, যিনি ছিলেন ইরানের পিপলস মুজাহিদিন গোষ্ঠীর অন্যতম নেতা। তাকে হত্যা করেছিল একটি বিচ্ছিন্ন গোষ্ঠীর (পরবর্তীতে যার নাম পরিবর্তন করে পেয়কার অর্গানাইজেশন রাখা হয়) সদস্যরা, তারা সম্প্রতি ইসলাম ধর্ম ত্যাগ করে মার্কসবাদে ধর্মান্তরিত হয়েছিল এবং মুজাহিদিন সংগঠনটির আদর্শকে জোরপূর্বক মার্কসবাদে পরিবর্তন করতে বদ্ধপরিকর ছিল। ২০২০ সালের হিসাব অনুযায়ী, বিশ্ববিদ্যালয়টিতে ১৬টি প্রধান বিভাগে প্রায় ১২,০০০ শিক্ষার্থী এবং ৭০০ জনেরও বেশি শিক্ষক রয়েছেন। ২০২২ সালের মাহশা আমিনি বিক্ষোভে বহু ছাত্রছাত্রী অংশগ্রহণ করেছিল এবং সেই বিক্ষোভ ও তার পরবর্তীকালে ইরানি নিরাপত্তা বাহিনীর গৃহীত পদক্ষেপের ভিডিও ফুটেজ প্রথমে সামাজিক যোগাযোগ মাধ্যমে এবং পরে প্রধান সংবাদ সংস্থাগুলো প্রকাশ করে। ইরানের রাষ্ট্রীয় সংবাদ সংস্থা ইরনা জানায় যে, অন্তত ৩৭ জন ছাত্রছাত্রীকে গ্রেপ্তার করা হয়েছিল এবং তাদের বেশিরভাগকেই অল্প সময়ের মধ্যে মুক্তি দেওয়া হয়। ২০২৬ সালের ইরান যুদ্ধে ৬ই এপ্রিল তারিখে , ক্যাম্পাসটি মার্কিন যুক্তরাষ্ট্র এবং ইসরায়েল দ্বারা আক্রান্ত হয়েছিল। ক্যাম্পাস প্রধান ক্যাম্পাস বিশ্ববিদ্যালয়টির প্রধান ক্যাম্পাস ইরানের তেহরানের আজাদি স্কয়ারের কাছে তারাশত মহল্লায় অবস্থিত। এটি আজাদি মিনারের নিকটবর্তী, যা তেহরানের প্রতীক এবং অন্যতম প্রধান পরিবহন কেন্দ্র। শরিফ বিশ্ববিদ্যালয়ের বৃত্তির পরিমাণ আনুমানিক ২৫ মিলিয়ন ডলার। আন্তর্জাতিক ক্যাম্পাস পারস্য উপসাগরের কিশ দ্বীপে শরিফ বিশ্ববিদ্যালয়ের একটি আন্তর্জাতিক ক্যাম্পাস রয়েছে। শরিফ প্রযুক্তি বিশ্ববিদ্যালয়ের আন্তর্জাতিক ক্যাম্পাসটি ২০০৫ সালে প্রতিষ্ঠিত হয়েছিল। বর্তমানে এই ক্যাম্পাসে দুটি অনুষদ সক্রিয় রয়েছে: প্রকৌশল ও বিজ্ঞান অনুষদ এবং ব্যবস্থাপনা অনুষদ। ক্যাম্পাসটি বর্তমানে প্রকৌশল বিষয়ে স্নাতক, স্নাতকোত্তর ও পিএইচডি ডিগ্রি এবং ব্যবস্থাপনায় স্নাতকোত্তর ডিগ্রির জন্য শিক্ষার্থী ভর্তি করছে। ভর্তি এবং বাছাই শরিফ প্রযুক্তি বিশ্ববিদ্যালয়ে স্নাতক পর্যায়ে ভর্তি মূলত ইরানের অত্যন্ত প্রতিযোগিতামূলক জাতীয় বিশ্ববিদ্যালয় প্রবেশিকা পরীক্ষা, যা ‘কনকুর’ নামে পরিচিত, তার মাধ্যমে পরিচালিত হয়। প্রতি বছর লক্ষ লক্ষ আবেদনকারীর মধ্যে সাধারণত সর্বোচ্চ জাতীয় র‍্যাঙ্ক অর্জনকারী শিক্ষার্থীদেরই ভর্তি করা হয়। পরীক্ষায় শীর্ষ শতাংশের মধ্যে থাকা শিক্ষার্থীরাই সাধারণত শরিফের সবচেয়ে প্রতিযোগিতামূলক প্রকৌশল এবং কম্পিউটার বিজ্ঞান প্রোগ্রামগুলিতে ভর্তি হতে পারে। বিশ্ব র‍্যাঙ্কিং ২০২০ সালের অ্যাকাডেমিক র‍্যাঙ্কিং অফ ওয়ার্ল্ড ইউনিভার্সিটিজ (যা সাংহাই র‍্যাঙ্কিং নামেও পরিচিত)-এ, বিশ্ববিদ্যালয়টি বিশ্বে ৫০১ থেকে ৬০০-এর মধ্যে এবং ইরানে প্রথম স্থান অর্জন করে। কিউএস র‍্যাঙ্কিং অনুসারে, শরিফ প্রযুক্তি বিশ্ববিদ্যালয় ইরানে দ্বিতীয় স্থান অধিকার করেছে এবং এর আন্তর্জাতিক র‍্যাঙ্ক ৩৯০তম বজায় রেখেছে। ২০২২-২০২৩ সালের ইউএস নিউজ অ্যান্ড ওয়ার্ল্ড রিপোর্ট বেস্ট গ্লোবাল ইউনিভার্সিটি র‍্যাঙ্কিংয়ে বিশ্ববিদ্যালয়টি বিশ্বে ৫৯৮তম স্থান অর্জন করে। ছাত্রজীবন রাজনৈতিক কার্যকলাপ ২রা খোরদাদ আন্দোলনের পরবর্তী ছাত্র রাজনৈতিক আন্দোলনের মাধ্যমে শরিফের ছাত্ররাও সক্রিয়ভাবে জড়িত ছিল। ১৯৯৭-২০০৩ সাল পর্যন্ত শরিফে রাজনৈতিক উদ্দেশ্যপ্রণোদিত প্রধান দলগুলো ছিল বাসিজ ছাত্র এবং মুসলিম ছাত্র সমিতি, যা সংক্ষেপে আনজুমান (সমিতি/সংঘ) নামে পরিচিত ছিল। অন্যান্য বেশিরভাগ ছোট দল হয় বাসিজ অথবা আনজুমানের মিত্র ছিল। বাসিজ তৎকালীন সভাপতি মোহাম্মদ খাতামির একজন কট্টর বিরোধী ছিল। অন্যদিকে আনজুমান ছিল তাঁর একনিষ্ঠ অনুসারী। এই দুই দলের সদস্য ছাত্রদের মধ্যে বেশ কয়েকবার সংঘর্ষ হয়েছে। বাকস্বাধীনতার মঞ্চগুলো মাঝে মাঝে কঠোর ঝগড়ার মতো বিতর্কে শেষ হতো। তবে আনজুমান এবং বাসিজের মধ্যে বড় সংঘর্ষটি ঘটেছিল যখন অন্যান্য বেশিরভাগ বিশ্ববিদ্যালয়ে ছাত্র আন্দোলন নীরব ছিল। ২০০৬ সালে বাসিজ বিশ্ববিদ্যালয়ের মসজিদ চত্বরে ইরান-ইরাক যুদ্ধের অজ্ঞাত শহীদদের মৃতদেহ দাফন করার চেষ্টা করলে একটি গুরুতর বিতর্ক শারীরিক উত্তেজনার রূপ নেয়। শরিফ প্রযুক্তি বিশ্ববিদ্যালয় অ্যাসোসিয়েশন (এসইউটিএ) এই অলাভজনক সংস্থাটি মার্কিন যুক্তরাষ্ট্রের ক্যালিফোর্নিয়া রাজ্যে নিবন্ধিত এবং বিশ্বজুড়ে এর অনেক শাখা ও সহযোগী সংস্থা রয়েছে। এর লক্ষ্য হলো এর সদস্যদের মধ্যে পেশাগত, একাডেমিক এবং সামাজিক যোগাযোগ বৃদ্ধি করা এবং ইরানের বাইরে বসবাসকারী সমিতির সদস্যদের সাথে বিশ্ববিদ্যালয়ের সম্পর্ককে শক্তিশালী করা। শিক্ষক এবং প্রাক্তন ছাত্র চ্যান্সেলরবৃন্দ উল্লেখযোগ্য প্রাক্তন ছাত্র শিক্ষাক্ষেত্রে প্রাক্তনদের মধ্যে রয়েছেন স্ট্যানফোর্ড বিশ্ববিদ্যালয়ের গণিতের অধ্যাপক এবং ফিল্ডস মেডেল প্রাপ্ত প্রথম মহিলা প্রয়াত মারিয়াম মির্জাখনি । কারারুদ্ধ মানবাধিকার ব্লগার কৌহিয়ার গুদারজি শরিফ বিশ্ববিদ্যালয়ের একজন মহাকাশবিদ্যার ছাত্র ছিলেন, কিন্তু রাষ্ট্রীয় নিরাপত্তা বাহিনীর চাপের কারণে তাকে বরখাস্ত করা হয় বলে অভিযোগ রয়েছে। ফলিত পদার্থবিদ্যা ও বলবিদ্যার একজন প্রাক্তন ছাত্র ওমিদ কোকাবি যুক্তরাষ্ট্রের অস্টিনের টেক্সাস বিশ্ববিদ্যালয়ে তার পোস্টডক্টরাল গবেষণার সময় ইরান সফরকালে গ্রেপ্তার হন। তাকে "শত্রু সরকারের সাথে যোগাযোগ" এবং "অবৈধ/বেআইনি উপার্জনের" জন্য ১০ বছরের কারাদণ্ড দেওয়া হয়। মুহাম্মাদ আলি নাজাফি ইরানের জাতীয় বিশ্ববিদ্যালয় ভর্তি পরীক্ষায় প্রথম স্থান অধিকার করেন এবং শরিফ বিশ্ববিদ্যালয়ে ভর্তি হন। তিনি একজন গণিতবিদ, সংস্কারপন্থী রাজনীতিবিদ এবং পরবর্তীতে হত্যাকারীতে পরিণত হন। কারণ তিনি আট মাস তেহরানের মেয়র ছিলেন, বিশ্ববিদ্যালয়ের অধ্যাপক হয়েছিলেন এবং তারপর ২০১৯ সালের মে মাসে তার দুই স্ত্রীর একজনকে হত্যা করেন। আরও দেখুন ইসলামী শিক্ষা প্রতিষ্ঠানসমূহের তালিকা তথ্যসূত্র বহিঃসংযোগ শরিফ প্রযুক্তি বিশ্ববিদ্যালয় কিশ আন্তর্জাতিক ক্যাম্পাস - শরিফ প্রযুক্তি বিশ্ববিদ্যালয় কিশ ফ্রিজোন অর্গানাইজেশন বিপ্লবী প্রকৌশলী: শরিফ প্রযুক্তি বিশ্ববিদ্যালয়ে শিক্ষা, রাজনীতি এবং সক্রিয়তাবাদ